**Oedfa: Y Pasg: Y Ceidwad**

***(Mae cyflwyniad PowerPoint wedi ei baratoi i gyd-fynd â’r gwasanaeth yma, ond nid oes rhaid ei ddefnyddio. )***

*Mae croeso i chi newid pob cân/emyn am rai gwahanol, os felly cofiwch wneud ‘hide slide’ neu ‘delete slide’ ar y Ppt i gael gwared â’r caneuon sydd wedi eu gosod yno. Cofiwch addasu’r iaith i siwtio’ch plant a’ch ardal (e.e. newid ‘roedd o’ i ‘roedd e’ ac yn y blaen). Os nad oes ganddoch chi fechgyn i actio rhannu Jwdas/Peilat yna newidiwch eu darnau – teimlwch yn rhydd i addasu popeth* ***heblaw*** *am y neges.*

**Gôl geidwad**: crys pêl-droed, menig mawr gôl-geidwad, pêl.

**Hyfforddwr:** Dillad ymarfer corff a chwiban (opsiynol)

**Sleid 1: Tair croes (tra mae pobl yn cyrraedd)**

**Sleid 2: Sleid wag i bawb setlo.**

* Croeso i wasanaeth y Pasg. Rydyn ni am ddechrau drwy ganu ‘Iesu, pwy all fod yn fwy na thi?’ (Caneuon Ffydd: 423 – 5 pennill)

**Sleidiau 3 i 7: Geiriau’r emyn isod**

Iesu, pwy all fod yn fwy na thi?

Iesu, ti yw ’ngobaith i,

Iesu, ti yw ’mywyd i,

Iesu, fy nghyflawnder i,

Iesu, caraf di.

Iesu, daethost gynt i’n daear ni,

Gwisgo cnawd a wnaethost ti,

Yn ddibechod rhodiaist ti

Er mwyn dod i’n hachub ni,

Iesu caraf di.

**Sleid 8: Sleid wag**

* **Gweddïwn:** Ein Tad, helpa ni heddiw i ddathlu Gŵyl y Pasg. Helpa ni i ddeall fod Iesu Grist yn fyw, a bod Cristnogion ar draws y byd yn dathlu gyda ni. Diolchwn fod Iesu wedi dod i’r byd a byw bywyd perffaith er mwyn i ni gael cyfle i nabod Duw a’i garu. Diolch i ti ein Tad dy fod ti’n Dduw sy’n gwrando ar weddïau. Diolch dy fod ti’n siarad â ni drwy dy air yn y Beibl. Helpa ni i ddathlu’r ffaith mai nid marwolaeth oedd y diwedd i Iesu. Diolchwn i ti O Dduw am dy gariad tuag aton ni, a dwedwn “Haleliwia, mae Iesu Grist yn fyw!” Amen.

**Sleid 9: Llun tîm rygbi Cymru.**

* Tybed ydych chi’n cefnogi rhyw dîm neu’i gilydd? Tybed ydych chi’n **perthyn** i rhyw dîm neu’i gilydd? Neu wedi bod yn **aelod** o dîm yn y gorffennol?
* Mae’n rhaid i bob aelod o dîm chwarae ei ran. Ac mae’n rhaid i aelodau tîm nabod ei gilydd. Pan welwch chi dim pêl-droed, rygbi, hoci neu bêl-rwyd mae nhw i gyd yn gwisgo yr un fath. Mae eu sanau yr un lliw, mae eu crysau yr un lliw. Mae nhw’n nabod ei gilydd, ac yn gallu nabod aelodau’r tîm arall hefyd.
* Ond mewn rhai chwaraeon, fel pêl-droed, mae yna un aelod o dîm sy’n sefyll allan. Mae o, neu hi yn wahanol. Mae eu dillad yn wahanol ac mae eu gwaith yn wahanol. Ia, y gôl-geidwad.

**Sleid 10: Sleid wag**

**Y gôl-geidwad:** (Symud yn unol â’r cyfarwyddiadau) Fy ngwaith i ydy gwarchod y gôl. Dw i’n sefyll o flaen y gôl am y rhan fwyaf o’r gêm. Dw i’n neidio, deifio, plygu a symud nôl a mlaen er mwyn stopio’r bêl fynd i mewn i’r rhwyd. Mae gen i waith pwysig iawn. Weithiau dw i’n arbed gôl ar ôl gôl ar ôl gôl.

* Mae yna nifer o gôl-geidwaid enwog iawn – David Seaman, Joe Hart, Neville Southall, Dai Davies a Wayne Hennessey i enwi ond pump. Faint o weithiau ydych chi wedi gwylio gem bêl-droed a chlywed y geiriau, ***“What a save!”***
* Mae gôl-geidwad da yn gallu cadw ei dîm rhag colli gêm. Mae o’n arbed gôl ar ôl gôl ar ôl gôl. Pan mae’r amddiffynwyr eraill wedi methu, pan mae’r gelyn yn agos at ennill, dim ond un sydd ar ôl o flaen ceg y gôl yn aros am gyfle i achub ei dîm ac ennill y dydd.

**Hyfforddwr:** Ond...cofia di, dydy’r gôl-geidwad ddim bob amser yn llwyddiannus! *(Rhaid i’r gôl-geidwad wneud yr ystumiau cywir – e.e. edrych i’r chwith yn syn pan mae’r hyfforddwr yn dweud fod y bêl wedi mynd heibio iddo/iddi).*

Weithiau mae’r ceidwad yn mynd i’r dde, ac mae’r bêl yn mynd i’r chwith (saib). Weithiau mae’r bêl yn mynd i’r gornel ucha’, ac mae’r ceidwad wedi mynd i’r gornel isa’ (saib). Ac weithiau mae’r ceidwad yn taro’r bêl i mewn i’w gôl ei hun! Meddyliwch!! (saib). (Ysgwyd ei ben) *Own goal!*

* Rydyn ni wedi clywed am geidwaid da a rhai oedd ddim cystal. Ond rydyn ni yma heddiw i ddathlu Iesu Grist ein Ceidwad rhyfeddol. Daeth Iesu i’r byd o’r nef er ein mwyn ni. Daeth yma am fod Duw yn caru’r byd gymaint nes iddo roi ei unig Fab, er mwyn i bwy bynnag sy'n credu ynddo beidio mynd i ddistryw ond cael bywyd tragwyddol.
* Mae Iesu yn well na’r gôl-geidwad gorau fuodd erioed. Dydy Iesu byth yn gadael i’r gelyn ennill. Dydy Iesu byth yn gwneud symudiad anghywir. Dydy Iesu byth yn gadael i’w dîm golli’r dydd. Mae Iesu yn arbed ei bobl rhag pob drwg ac yn paratoi lle iddyn nhw yn y nefoedd. Mae dwylo Iesu yn ddwylo diogel iawn.

**Sleidiau 11 i 13: Geiriau’r emyn isod**

* Canwn nawr am ein Ceidwad Rhyfeddol. (Caneuon Ffydd 398 ANAD. cyf Alun Morgan – canu tair pennill)

O’r fath Geidwad rhyfeddol yw Iesu,

O’r fath Geidwad rhyfeddol i ni;

Gan roi heibio ogoniant y nefoedd

Daeth ei hun i’w groes ar Galafarî.

Atgyfododd o’r bedd, Haleliwia!

A bydd yntau am byth yn fyw;

Ar ddeheulaw y Tad heddiw’n eiriol,

Gwrando’n cri a wna er gwanned yw.

**Sleid 14: Sleid wag**

* Mae hanes y Pasg yn hanes rhyfeddol am Geidwad rhyfeddol. Mae dwylo Iesu yn ddwylo diogel, yn ddwylo tyner ac yn ddwylo sydd wedi dioddef.

**Sleid 15 : Dwylo Iesu**

* Roedd dwylo Iesu yn gwella cleifion: -

Roedd mam-yng-nghyfraith Simon yn ei gwely yn dioddef o wres uchel. Dyma nhw'n dweud wrth Iesu, ac aeth ati a gafael yn ei llaw, a'i chodi ar ei thraed. Diflannodd y tymheredd oedd ganddi. (Marc 1: 29-30)

Roedd merch Jairus wedi marw. Ond gafaelodd Iesu yn ei llaw, a dweud wrthi, “Talitha cŵm”f (sef, “Cod ar dy draed, ferch fach!”) A dyma'r ferch, oedd yn ddeuddeg oed, yn codi ar ei thraed a dechrau cerdded o gwmpas. Roedd y rhieni a'r disgyblion wedi eu syfrdanu'n llwyr. (Marc 5:41)

* Roedd Iesu hefyd yn defnyddio ei ddwylo i rannu bwyd â’i ddisgyblion. Dyma ddarlleniad o Mathew 26, adnodau 27 i 29:

**Sleid 16: Dwylo Iesu, bara a gwin**

Tra oedden nhw'n bwyta, dyma Iesu'n cymryd torth, ac yna, ar ôl adrodd y weddi o ddiolch, ei thorri a'i rhannu i'w ddisgyblion. “Cymerwch y bara yma, a'i fwyta.” meddai, “Dyma fy nghorff i.”

Yna cododd y cwpan, adrodd y weddi o ddiolch eto, a'i basio iddyn nhw, a dweud, “Yfwch o hwn, bob un ohonoch chi. Dyma fy ngwaed, sy'n selio ymrwymiad Duw i'w bobl. Mae'n cael ei dywallt ar ran llawer o bobl, i faddau eu pechodau nhw. Wir i chi — fydda i ddim yn yfed y gwin yma eto nes daw'r dydd pan fydda i'n ei yfed o'r newydd gyda chi pan fydd fy Nhad yn teyrnasu.”

**Sleid 17 : Sleid wag**

* Roedd Iesu’n gwybod ei fod wedi dod i’r byd i farw ar y groes. Dangosodd wrth dorri’r bara ac yfed y gwin ei fod yn gwybod fod amser ei groeshoeliad yn agosáu. Mae dwylo Iesu yn ddwylo arbennig iawn.

Canwn nawr am ddwylo ffeind ein Harglwydd Iesu Grist; (Caneuon Ffydd 372: Margaret Cropper cyf, Dafydd Owen – dwy bennill).

**Sleidiau 18 ac 19: Geiriau’r emyn isod**

Dwylo ffeind oedd dwylo Iesu ym mhob man,

Yn iacháu y cleifion a bendithio’r gwan;

Golchi traed blinedig, dal rhai isa’r byd,

Dwylo ffeind oedd dwylo Iesu Grist o hyd.

**Sleid 20: Sleid wag**

* Ar ôl y swper olaf gyda’i ddisgyblion fe aeth Iesu i Gethsemane. Yno bradychwyd ef gan Jwdas Iscariot. Arestiwyd Iesu, ac aethon nhw ag ef at y prif offeiriad, at Herod ac at Peilat. Doedd neb yn gallu ffeindio unrhyw beth drwg amdano. Roedd wedi byw bywyd perffaith ar y ddaear, ac wedi defnyddio ei ddwylo a’i lais er mwyn gwneud gwaith Duw ei Dad.
* Os oedd dwylo Iesu’n lân yna roedd dwylo Peilat yn frwnt/yn fudr iawn. Nid fod mwd/baw/budreddi arnyn nhw go iawn, ond roedd Peilat yn gwybod fod Iesu’n ddyn dieuog, a’i fod wedi gwneud dim o’i le. Ond eto, er ei fod yn gwybod hyn, gorchmynnodd Peilat i Iesu gael ei groeshoelio a rhyddhaodd y llofrudd Barabbas yn ei le.
* Roedd Peilat yn teimlo’n euog o’r cychwyn cyntaf.

**Sleid 21: Peilat yn golchi ei ddwylo**

(Beth am gael Peilat a phowlen o ddŵr?)

**Peilat:** Nes i ofyn wrthyn nhw**:** Pam? Pam oedden nhw eisiau lladd dyn dieuog. Nes i ofyn iddyn nhw, “Beth mae e wedi ei wneud o'i le?” Ond roedd y dyrfa’n gweiddi'n uchel, “Croeshoelia fe!” O’n i’n gweld fod dim pwynt cario ymlaen, roedd y dyrfa'n dechrau cynhyrfu. Gelwais am ddŵr, doeddwn i dim eisiau i bawb roi’r bai arna i am hyn. Nes i olchi fy nwylo o flaen pawb. Nes i ddweud yn glir iawn, “Dim fi sy'n gyfrifol am ladd y dyn yma. Nhw sy’n gyfrifol! Nhw sy’n gyfrifol! Nid fi. Mae fy nwylo i’n lân, dydy gwaed Iesu ddim ar fy nwylo i. *(Rhaid rhoi teimlad yn y geiriau)*

**Sleid 22: Sleid wag**

* Ond wrth gwrs roedd dwylo Peilat yn euog, yr un mor euog â dwylo pawb yn y dyrfa oedd yn gweiddi am ei ladd. Yr un mor euog â dwylo’r milwyr oedd yn ei guro, ei daro a’i chwipio. Yr un mor euog â dwylo Jwdas Iscariot a’i bradychodd.

**Sleid 23: arian Jwdas**

**Jwdas: (Rhowch arian yn nwylo Jwdas)** Dw i’n euog. Mae gwaed Iesu ar fy nwylo i. Nes i roi fy nwylo allan a derbyn 30 darn arian am fradychu Iesu *(dangos yr arian).* Dw i wedi bradychu dyn cwbl ddieuog. *(Taflu’r arian ar y llawr neu ar fwrdd – gadael).*

* Ar ôl i Jwdas daflu'r arian ar lawr y deml aeth allan a chrogi ei hun.

**Sleid 24: Sleid wag**

* Mae’r darlleniad yma yn ddetholiad o Mathew, pennod 27.

**Sleid 25: Crist ar y groes**

**Y Croeshoelio**

Ar ôl cyrraedd y lle sy'n cael ei alw yn Golgotha dyma nhw'n cynnig diod o win wedi ei gymysgu gyda chyffur chwerw i Iesu, ond ar ôl ei flasu gwrthododd Iesu ei yfed. Ar ôl ei hoelio ar y groes, dyma nhw'n gamblo i weld pwy fyddai'n cael ei ddillad.Wedyn dyma nhw'n eistedd i lawr i gadw golwg arno.  Roedd arwydd uwch ei ben yn dweud beth oedd y cyhuddiad yn ei erbyn: DYMA IESU — BRENIN YR IDDEWON.

Cafodd dau leidr eu croeshoelio yr un pryd, un bob ochr iddo. Roedd y bobl oedd yn pasio heibio yn gwneud sbort am ei ben, ac yn hyrddio enllibion ato.

Roedd y prif offeiriaid a'r arbenigwyr yn y Gyfraith a'r arweinwyr Iddewig eraill yno hefyd yn cael sbort ymhlith ei gilydd. “Roedd e'n achub pobl eraill,” medden nhw, “ond dydy e ddim yn gallu achub ei hun!  Mae'n dweud ei fod e'n trystio Duw, gadewch i ni weld Duw yn ei achub e!

O ganol dydd hyd dri o'r gloch y p'nawn aeth yn hollol dywyll drwy'r wlad i gyd.Yna am dri o'r gloch gwaeddodd Iesu'n uchel, *“Eli, Eli, lama sabachthani?”* — sy'n golygu, “Fy Nuw, fy Nuw, pam wyt ti wedi troi dy gefn arna i?s

Yna ar ôl gweiddi'n uchel eto, dyma Iesu'n marw.

Dyna'n union pryd wnaeth y llen oedd yn hongian yn y deml rwygo yn ei hanner o'r top i'r gwaelod. Roedd y ddaear yn crynu a'r creigiau yn hollti, a chafodd beddau eu hagor.

Dyma'r daeargryn a phopeth arall ddigwyddodd yn dychryn y capten Rhufeinig a'i filwyr oedd wedi bod yn cadw golwg ar Iesu. Gwaeddodd, “Mab Duw oedd y dyn yma, reit siŵr!”

**Sleid 26: sleid wag**

* Dwylo Iesu wnaeth gario’r groes, a dwylo Iesu ddioddefodd yr hoelion... Ond, neges o newyddion da sydd yn y Beibl i ni. Amser o ddathlu ydy’r Pasg. Nid y bedd oedd diwedd Iesu.

Daw’r darlleniad nesaf o Mathew, pennod 28, adnodau 1 i 10.

**Sleid 27: Y bedd gwag**

Yn gynnar fore Sul, pan oedd y Saboth Iddewig drosodd, a hithau'n dechrau gwawrio, dyma Mair Magdalen a'r Fair arall yn mynd i edrych ar y bedd. Yn sydyn roedd daeargryn mawr. Dyma angel yr Arglwydd yn dod i lawr o'r nefoedd a rholio'r garreg oddi ar geg y bedd ac eistedd arni. Roedd wyneb yr angel yn disgleirio'n llachar fel mellten, a'i ddillad yn wyn fel eira.

Yna dyma'r angel yn dweud wrth y gwragedd, “Peidiwch bod ag ofn. Dw i'n gwybod eich bod chi'n edrych am Iesu, yr un gafodd ei groeshoelio. Dydy e ddim yma; mae wedi dod yn ôl yn fyw!

Ewch ar frys a dweud hyn wrth ei ddisgyblion: ‘Mae Iesu wedi dod yn ôl yn fyw, ac mae'n mynd i Galilea o'ch blaen chi. Cewch ei weld yno.’  Felly dyma'r gwragedd yn rhedeg ar frys o'r bedd i ddweud wrth y disgyblion.

**Sleid 28: sleid wag**

* Rydyn ni am i bawb i ddathlu gyda ni drwy ddweud, “Atgyfododd Iesu, Haleliwia!” (Atgyfododd.....) Yn Ioan 3:16 darllenwn yr adnod enwog sy’n dweud, “Ydy, mae Duw wedi caru'r byd cymaint nes iddo roi ei unig Fab, er mwyn i bwy bynnag sy'n credu ynddo beidio mynd i ddistryw ond cael bywyd tragwyddol.”
* Mae ganddon ni Geidwad rhyfeddol, Ceidwad sydd â dwylo diogel, Ceidwad sy’n ein caru. Bu’n fodlon marw ar groes er mwyn i ni gael cyfle i ddweud sori am ein holl bechodau, a chredu ynddo. Mae ein Ceidwad yn fyw, Haleliwia. Mae ei gariad yn gryf, Haleliwia!

Gorffennwn drwy ganu emyn o foliant a llawenydd, (Caneuon Ffydd 402: Philip Bliss cyf Eddie Jones – 3 pennill a chytgan )

**Sleidiau 29 i 34: Geiriau’r emyn isod**

Mawl fo i’r Arglwydd bob diwrnod o’m hoes,

Canaf am fawredd ei gariad a’i groes;

Hapus yw ’mywyd a llon yw fy nghri,

Iesu sy’n rhoddi ei gariad i mi.

Hapus wyt fi am fod Iesu’n y nef

Heddiw’n fy ngharu, fy Ngheidwad yw ef:

Dweud mae y Beibl y gwrendy fy nghri,

Iesu sy’n rhoddi ei gariad i mi.

**Sleid 35: Sleid wag**

**Gweddïwn**:

Ein Tad, diolch i ti am hanes y Pasg. Diolch mai diwrnod o ddathlu yw Sul y Pasg. Diolch fod ein Harglwydd yn fyw ac yn y nefoedd gyda thi. Diolch ei fod yn gwylio trosom, ac yn llawenhau bob tro mae rhywun yn troi ato mewn ffydd. Helpa ni i gredu yn realiti y groes ac i roi ein bywydau yn nwylo diogel dy fab annwyl di. Helpa ni i ddeall mor aruthrol fawr ydy cariad Iesu — mae'n lletach, yn hirach, yn uwch ac yn ddyfnach na dim byd arall! Helpa ni i brofi y cariad hwnnw er mwyn i ni gael ein llenwi â'r cwbl sydd gennyt ti ar ein cyfer. Amen